**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2022. december 14-i ülésére)

**TÁRGY: A Bács-Kiskun Megyei Kormányhivatallal MEGKÖTÖTT ingyenes ingatlanhasználati MEGÁLLAPODÁS MÓDOSÍTÁSA**

Kiskőrös Város Képviselő-testülete a 157/2012. számú határozatával hozzájárult ahhoz, hogy Kiskőrös Város Önkormányzata (a továbbiakban: Önkormányzat) és a Bács-Kiskun Megyei Kormányhivatal (a továbbiakban: Kormányhivatal) között megállapodás jöjjön létre a Kiskőrösi Járási Hivatal (a továbbiakban: járási hivatal) kialakítása tekintetében. A megállapodás 1/1 számú mellékletében foglaltak alapján az Önkormányzat a Kiskőrös 3090/A/2 helyrajzi számú, természetben 6200 Kiskőrös, Petőfi Sándor tér 1. szám alatti ingatlanban 387,95 m2 nagyságú területre biztosított ingyenes használati jogot a Bács-Kiskun Megyei Kormányhivatal részére.

A Képviselő-testület a 30/2013., 8/2016. és 12/2018. számú határozataival további irodahelyiségek ingyenes átadásához járult hozzá a járási hivatal feladatellátásához, a Kiskőrös, Petőfi Sándor tér 1. és a Kiskőrös Petőfi Sándor tér 3. szám alatti ingatlanokban.

2022. októberében Kiskőrös Város Polgármestere egyeztetéseket folytatott a járási hivatal vezetőjével, a kedvezőbb energetikai feltételekkel rendelkező, időközben megüresedett önkormányzati tulajdonú, Kiskőrös, Petőfi Sándor tér 3. szám alatti ingatlan 2. emeletén lévő, összesen 136 m2 hasznos alapterületű, 8 db irodahelyiség használatba adása tárgyában.

2022. november 1. napjával a járási hivatal a fent említett 8 db irodahelyiséget birtokba vette jogszabály által meghatározott államigazgatási – gyámügyi és pártfogói - feladatainak ellátásához. A birtokbaadást követően használaton kívülre került a járási hivatal részére korábban a Kiskőrös, Petőfi Sándor tér 3. szám alatti ingatlanban ingyenes használatba adott 3,5 db irodahelyiség, melyeket a járási hivatal a továbbiakban nem kíván használni.

A járások kialakításáról, valamint egyes ezzel összefüggő törvények módosításáról szóló 2012. évi XCIII. törvény 2. § (1) és (1a) bekezdései értelmében:

„2. § (1) A települési önkormányzatok mindazon vagyona és vagyoni értékű joga (a továbbiakban együtt: államigazgatási feladat ellátását biztosító vagyon), amely a jogszabály által meghatározott, átvételre kerülő államigazgatási feladatok ellátását biztosítja, 2013. január 1-jén - a feladat ellátásának időtartamára - az állam ingyenes használatába kerül. A használati jogot a fővárosi és megyei kormányhivatal gyakorolja.

(1a) Az államigazgatási feladat ellátását biztosító vagyon alatt az átvett államigazgatási feladathoz kapcsolódó valamennyi jogot és kötelezettséget, valamint ingó és ingatlan vagyont is érteni kell.”

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) önkormányzati rendeletének 27. § (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére – az átengedés időtartamától függetlenül – értékhatár nélkül a Képviselő-testület jogosult.

Fentiek alapján javaslom, hogy a Képviselő-testület a határozat-tervezetben foglaltaknak megfelelően döntsön.

**Kiskőrös, 2022. december 8.**

**Domonyi László s.k.,**

**polgármester**

**HATÁROZAT-TERVEZET**

Kiskőrös Város Önkormányzatának Képviselő-testülete

1. egyetért azzal, hogy az önkormányzati tulajdonú, Kiskőrös, Petőfi Sándor tér 3. szám alatti ingatlan (a továbbiakban: Ingatlan) 2. emeletén lévő, összesen 136 m2 hasznos alapterületű, 8 db irodahelyiség tekintetében Kiskőrös Város Önkormányzata (a továbbiakban: Önkormányzat) a Bács-Kiskun Megyei Kormányhivatal (a továbbiakban: Kormányhivatal) részére ingyenes használati jogot biztosítson,
2. egyetért azzal, hogy az Ingatlanban használaton kívülre került 3,5 db irodahelyiséget az Önkormányzat a Kormányhivataltól birtokába vissza vegye,
3. felhatalmazza a polgármestert, hogy az Ingatlanra üzemeltetési megállapodást kössön a Bács-Kiskun Megyei Kormányhivatallal,
4. felhatalmazza a polgármestert a határozat-tervezet mellékletét képező megállapodás 4. számú módosításának aláírására, a használati jog ingatlan-nyilvántartásba történő bejegyeztetésére, illetve törlésére, az üzemeltetési megállapodás aláírására, a kapcsolódó jognyilatkozatok megtételére.

**Felelős:** polgármester

**Határidő:** azonnal